” مہلبو ”
مہلبو زندگی بےگْومیں مردُمے
آپ ریچیت وتی ساہگ ءِ دامُن ءَ
نمبگاں آزگینان کنت ءُ گْوزیت
پل باں کنٹگیں ، کنٹگاں پُل پِر
درد مان کسّہاں ، کسّہاں ارس پر
تو بِہ جیڑئے اگاں…..
مہلبو زندگی مانشی جیڑہے
دو بچیلی غمے ،، ایوکیں مُچّی یے
بے دریگیں گِسے تنکیں دنیاہُکے
تہنا آوارہیں دلوتے ءِ نشان ءَ ابید ہچ نیست
مُرتگیں چو چراگے ء َ،، ارمان نیست
تو بلینے پدا…..
مہلبو زندگی تُنّے ءِ ھاجت اِنت
کلّی یے ءَ نہ مِیسینتگ ءُ آپ کتہ
کُمبے ءِ شُونزُکانی بدن تپسِتہ
لُنٹ گوناپ ھُشکاوگیں سرزمین
ترمپاں بلکیں بُہ موکیت عمر ءِ منی
تو دل ءَ دل مجں…..
مہلبو تو منی میتگ ءَ سربگر
مں پتو اے ڈل ءُ ڈوکاں روپان باں
پُل ریچان باں
کُبلیں پاسانی گاریں کِلِیتاں چِنیں
مرگ ءُ زند ءِ میان ءَ کنیں زندگی
تو بیائے اگاں…..
مولُم چراگ